b'\n_START_ARTICLE_\n\xc2\xabKristina\xc2\xbb (1624)\n_START_SECTION_\n\xc2\xabKristina\xc2\xbb\n_START_PARAGRAPH_\nGallionen var bygd p\xc3\xa5 et hollandsk verft og deretter solgt til den svenske marinen i 1623-24 som et stort skip p\xc3\xa5 250 lester og en bestykning p\xc3\xa5 42 kanoner. Det deltok i flere ekspedisjoner under den polske krigen mellom Sverige og Polen-Litauen fram til sommeren 1628. Den svenske flottan opprustes med flere skip utover 1620-\xc3\xa5rene, blant annet var et stort antall skip kj\xc3\xb8pt i utlandet. \xc2\xabKristina\xc2\xbb var det st\xc3\xb8rste skipet som var kj\xc3\xb8pt av svenskene med et deplasement p\xc3\xa5 700 tonn._NEWLINE_Den svenske admiral Klas Fleming som hadde ansvaret for forberedelsen av regalskipet \xc2\xabVasa\xc2\xbb som kantret og sank den 10. august 1628, hadde valgt \xc2\xabKristina\xc2\xbb som sitt flaggskip. I dette \xc3\xa5ret hadde den svenske marinen ansvaret for \xc3\xa5 opprettholde en blokade av den pr\xc3\xb8yssiske fristaden Danzig som var kommet under polsk overherred\xc3\xb8mme, og dermed fungerte som fl\xc3\xa5tehavn for en lite, men slagkraftig polsk fl\xc3\xa5te som blant annet vant et sj\xc3\xb8slag ved Oliva i 1627._NEWLINE_Den pr\xc3\xb8yssiske kysten med langgrunne strender og sandbanker var ikke et enkelt farvann, spesielt Gdanskbukten med to lange landtunger, hvorav Hel-halv\xc3\xb8ya nordvest og lik nord for havnebyen Danzig. Dessuten ligger Wis\xc5\x82a-lagunen med den store munningen av floden Vistula, dels beskyttet av en sterk festning (Weichselm\xc3\xbcnde) som de polske krigsfart\xc3\xb8yene kunne bruke som vern mot svensk angrep._NEWLINE_Det bl\xc3\xa5ste opp til storm utenfor Danzig en augustdag, og flaggskipet \xc2\xabKristina\xc2\xbb sammen med et annet skip, \xc2\xabAkilles\xc2\xbb p\xc3\xa5 600 tonn, kom i ukontrollerte drift utenfor Hel-halv\xc3\xb8ya. De to skipene kolliderte med hverandre, og beveget seg mot land. Begge skip gikk p\xc3\xa5 grunn like ved Hela, ikke lenge etterp\xc3\xa5 kom polske styrker dit med flere kanoner som begynte \xc3\xa5 bombardere svenskene. De andre svenske krigsskipene kom til omr\xc3\xa5det og klarte \xc3\xa5 berge \xc2\xabAkilles\xc2\xbb som ble varpet ut, men \xc2\xabKristina\xc2\xbb kunne ikke reddes._NEWLINE_Fanget mellom de kraftige brenningene og det polske artilleriet, ble skipet satt i brann av svenskene. En del av besetningen ble ikke reddet, og m\xc3\xa5tte g\xc3\xa5 i polsk fangenskap etter begivenhetene den 28. august 1628.'